《秀上人出示器之诗》
宋代·释德洪

川原积雨收，馀阴阁新晴。一宿古兰若，归梦有馀清。

清辰起危古，笑看烟缕横。读此阿师诗，秀丝出盆明。

中有众谷髓，气和李骑鲸。遥知落笔处，绕纸风雷生。

世无欧阳公，意气相倒倾。岂当弃置此，终老黄茆坑。

云居道疑大，上蓝持简精。藉渠一笑起，颓纲相拄撑。

秀也旧不识，一见气不矜。索诗亦不恶，写此抑郁情。

持以示流辈，试令俗眼惊。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。